ธปท.วางเกณฑ์คุมแบงก์รัฐ
ธปท.เร่งออกเกณฑ์ตรวจสุขภาพแบงก์รัฐ แนะ ธ.ก.ส.ไม่ปล่อยสินเชื่อกระจุกตัว
26 ต.ค. 2558

ธปท.เร่งออกเกณฑ์ตรวจสุขภาพแบงก์รัฐ แนะ ธ.ก.ส.ไม่ปล่อยสินเชื่อกระจุกตัว 
รายงานข่าวจากธนาคารแห่งประเทศไทย (ธปท.) เปิดเผยว่า เมื่อเร็วๆ นี้ ธปท.ได้เรียกสถาบันการเงินเฉพาะกิจ หรือแบงก์รัฐ ประชุมชี้แจงและรับฟังความคิดเห็นร่างหลักเกณฑ์กำกับดูแลสถาบันการเงินเฉพาะกิจ (เอสเอฟไอ) ระยะที่ 1 โดยเห็นว่าบทบาทของสถาบันการเงินเฉพาะมีความสำคัญเนื่องจากเป็นเครื่องมือของรัฐในการช่วยผู้มีรายได้น้อยเข้าถึงบริการทางการเงิน และช่วยกระตุ้นเศรษฐกิจในยามที่จำเป็นได้ มีขนาดเงินฝากทั้งระบบประมาณ 4 ล้านล้านบาท หรือ 1 ใน 4 ของระบบ จำนวนลูกค้ากว่า 58 ล้านบัญชี
ทั้งนี้ ธปท. เห็นว่า แนวทางและกรอบการกำกับควรตรวจสอบความเหมาะสมของผู้บริหาร การออกเกณฑ์กำกับดูแล การติดตามตรวจสอบ การสั่งการให้แก้ไขกรณีฝ่าฝืน นอกจากนี้เอสเอฟไอต้องมีธรรมาภิบาลที่ดี มีเงินกองทุนเพียงพอ มีการบริหารสภาพคล่องเหมาะสม มีกระบวนการด้านสินเชื่อที่ดี การกำกับดูแลลูกหนี้รายใหญ่ มีการเปิดเผยข้อมูลโครงการตามนโยบายรัฐบาลหรือพีเอสเอ ให้สาธารณชนทราบ กรณีธนาคารอิสลาม หลักเกณฑ์ทุกด้านจะมีการเขียนแยกต่างหากอิงตามหลักศาสนา
นายอภิรมย์ สุขประเสริฐ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า จากการหารือร่วมกับ ธปท. เบื้องต้นมีความคืบหน้าในหลายเรื่อง ได้แก่ การกำหนดคำนิยามสินเชื่อเกษตรกรของ ธ.ก.ส.ที่มีความแตกต่างจากสินเชื่อของธนาคารพาณิชย์
ธปท.ยังได้แนะให้ ธ.ก.ส.กระจายการให้สินเชื่อสินค้าเกษตรหลายๆ กลุ่ม ไม่ควรให้สินเชื่อกระจุกตัวต่อกลุ่มเกิน 25% ของเงินกองทุน ซึ่งในกรณี ธปท.ตั้งข้อสังเกตการให้สินเชื่อแก่กองทุนอ้อยและน้ำตาลทราย ซึ่งธนาคารได้ชี้แจงว่าเป็นการให้สินเชื่อผ่านกองทุนเพื่อเอาไปกระจายให้สมาชิกในกลุ่ม ซึ่งอาจต้องมีการทำข้อยกเว้นเป็นรายกรณี
สำหรับเรื่องการดำรงเงินกองทุน ธปท.เห็นควรให้ ธ.ก.ส.ใช้การสำรองตามมาตรฐานบาเซิล 2 ที่จะเริ่มตั้งแต่วันที่ 1 ม.ค. 2559 ไปก่อน ซึ่งพบว่ามีผลกระทบด้านดี เพราะสามารถนำเอาที่ดิน อสังหาริมทรัพย์มารวมเป็นสินทรัพย์ได้มากขึ้น ส่วนการดำรงสินทรัพย์สภาพคล่องกำหนดให้อยู่ในเกณฑ์เดียวกับธนาคารพาณิชย์ คือไม่ต่ำกว่า 6% แต่ปัจจุบัน ธ.ก.ส.มีสินทรัพย์สภาพคล่องสูงถึง 20%
ด้านงบการเงินที่สิ้นสุดปีบัญชี 2557 (เม.ย. 2556-มี.ค. 2558) ที่กระทรวงการคลัง และสำนักงานการตรวจเงินแผ่นดิน (สตง.) ได้รับรองงบเรียบร้อยแล้ว ก็จะทำให้ทำการตรวจสอบฐานะทางการเงินใหม่ หรือดิวดิลิเจนต์ ซึ่งธนาคารได้ว่าจ้างบริษัท เอินส์ท แอนด์ ยัง คาดว่าจะได้ข้อสรุปภายในเดือน พ.ย.นี้ และจะส่งรายงานให้ ธปท.รับทราบภายในเดือน ธ.ค.นี้ เพื่อให้ประกอบการกำหนดเกณฑ์กำกับ ธ.ก.ส.ที่เหมาะสมกับภารกิจต่อไป